- Մեր կրկեսը նախորդ տարվա օգոստոսից փակվեց` վերանորոգման նպատակով: Անչափ ուրախ եմ, որ կարողացանք վերջապես ֆինանսական գործընկեր գտնել` հանձին «Տաշիր գրուպի»` Կարեն և Սամվել Կարապետյանների գլխավորությամբ: Շատերը, տեսնելով, որ կրկեսից ֆինանսական շահ հետագայում չեն ունենա կամ չեն կարող բիզնեսի վերածել, հրաժարվում էին: Կրկեսը կբացվի հաջորդ տարեվերջին կամ միգուցե մի փոքր ավելի ուշ, քանի որ չափազանց աշխատատար և բարդ գործընթաց է: Պետք է գնանք Մոսկվա` խորհրդակցելու կրկեսային ճարտարապետների հետ: Իսկ ես` որպես կրկեսի գեղարվեստական ղեկավար, կանեմ ամեն ինչ, որ այն վերաբացումից հետո դառնա մշակութային ամենակարևոր օջախներից մեկը: Լինելու է ժամանակակից կրկես` բոլոր չափանիշներին համապատասխան: Նախկինում չենք ունեցել կրկես` սառույցի վրա կամ ջրի մեջ: Դրանք ևս իրականություն կդառնան, նոր կենդանիներ կբերվեն: Հնարավոր կլինի այստեղ զանգվածային միջոցառումներ կազմակերպել և ոչ միայն կրկեսային. նաև` շոու ծրագրեր, մարզական միջոցառումներ և այլն: Մեր հնարավորությունները լիովին թույլ կտան: Իսկ հարևանությամբ մանկական այգի կլինի: